b'\n_START_ARTICLE_\nRatko Divjak\n_START_SECTION_\nBiografija\n_START_PARAGRAPH_\nRatko Divjak se je rodil leta 1947 v Vukovarju. \xc5\xa0olal se je v Osijeku, kjer je tudi maturiral. V Osijeku se je tudi za\xc4\x8del u\xc4\x8diti flavto na ni\xc5\xbeji glasbeni \xc5\xa1oli, kasneje pa je pouk flavte obiskoval tudi na Srednji glasbeni \xc5\xa1oli v Osijeku. Leta 1964 je glasbeno pot nadaljeval z igranjem bobnov. Po kon\xc4\x8dani jazz akademiji v Gradcu pa je postal poklicni bobnar._NEWLINE_Na za\xc4\x8detku je kot bobnar igral v raznih rock in pop zasedbah, z jazzom pa se je seznanil prek poslu\xc5\xa1anja gramofonskih plo\xc5\xa1\xc4\x8d. Leta 1968 je od\xc5\xa1el v Zagreb, kjer je postal \xc4\x8dlan orkestra I\xc4\x87e Klemena, leto zatem pa je za\xc4\x8del sodelovati z Bo\xc5\xa1kom Petrovi\xc4\x87em v njegovem kvartetu "B. P. Convention" in njegovi mednarodni zasedbi "Nonconvertible All Stars". _NEWLINE_S tema zasedbama je Divjak gostoval na jazz festivalih v Pragi, Montreuxu, Budimpe\xc5\xa1ti, Dunaju, Zahodnem Berlinu, Beogradu in Ljubljani. V Zagrebu je Divjak snemal z Leom Wrightom in Slideom Hamptonom, s triom Popa Asanovi\xc4\x87a pa je gostoval na mednarodnem jazz festivalu v Szegedu. Kraj\xc5\xa1i \xc4\x8das je igral tudi v Plesnem orkestru RTV Zagreb, s katerim je leta 1971 nastopil na ljubljanskem jazz festivalu._NEWLINE_Leta 1973 je spoznal trobenta\xc4\x8da Petra Ugrina, ki je Divjaka kot bobnarja priporo\xc4\x8dil dirigentu Jo\xc5\xbeetu Priv\xc5\xa1ku, ki je bil tedaj vodja Plesnega orkestra RTV Ljubljana. Jeseni istega leta je Divjak uspe\xc5\xa1no opravil avdicijo in tako postal \xc4\x8dlan PORL-a, ki se je kasneje preimenoval v Big Band._NEWLINE_S PORL-om je Divjak redno gostoval na ljubljanskih jazz festivalih. Nastopal je tudi z gosti kot sta Du\xc5\xa1ko Gojkovi\xc4\x87 in Jiggs Whigham. Kot izjemen glasbenik je Divjak sodeloval v \xc5\xa1tevilnih uveljavljenih zasedbah kot so Dinamiti, September, Time, Son\xc4\x8dna pot, in Greentown Jazz Band. S kvintetom Toneta Jan\xc5\xa1e je predstavljal JRT na mednarodnem jazz festivalu v Poriju na Finskem. Bil je tudi \xc4\x8dlan ritem sekcije na jam sessionu v ljubljanskem Hotelu Bellevue v sklopu jazz festivala Ljubljana 1979. Leta 1982 je gostoval tudi v Big Bandu EBU-ja v Londonu. Nastopal je tudi z mnogimi znanimi izvajalci kot so New Swing Quartet,  Art Farmer, Gary Burton, Stan Getz, Joe Pass, N.H.O. Pedersen, Sal Nistico, Albert Mangelsdorf, Du\xc5\xa1ko Gojkovi\xc4\x87, Dave Libman, Stjepko Gut, Tony Coe, Ferdinand Powel, Gianni Basso, Richard Davis in Joe Pass._NEWLINE_Nekaj let je bil svobodni umetnik, na za\xc4\x8detku 90. let prej\xc5\xa1njega stoletja pa se je znova zaposlil v Big Bandu RTV Slovenija, kjer je ostal do svoje upokojitve jeseni 2013. Leta 2012 je prejel \xc4\x8castno priznanje RTV.'